疾中偶成呈介之
作者：孔平仲
朝代：宋

paragraphs: 吾生十五猶童孩，胸中膽氣摩天開。
自憐少年輒有老夫志，恐是天仙犯帝怒，謫在下世馳驅乎塵埃。
壯志若鐵石，頑直未易摧。
奈何諸侯不薦賢，天子不聞才。
空使丈夫兒，藏頭縮角埋蒿萊。
天不管，地不顧，此理得不嗚呼哉。
今朝大飲致沉疾，朋友戢迹絕往來。
使人孤眠北窗下，風雨蕭蕭良可哀。
冷笑今之世人少信義，旦暮之間輒變喜愛成嫌猜。
介之不恤我，扶力吟詠攄幽懷。